Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 735/13/7701	Bardejov, 20.11.2013
EEČ : 2-54-129-2013

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Bardejov
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
Podľa § 216 ods. 1 Trestného poriadku trestné stíhanie obvinenej XXXXX, nar. XXXXX, trvale bytom XXXXX, XXXXX okr. Bardejov, stíhanú pre prečin krádeže podľa § 212 ods. 2, písm. d/ Trestného zákona, pre skutok,
 
ž  e

dňa 08.08.2013 v čase okolo 05.30 hod. prišla v katastrálnom území obce XXXXX, okr. Bardejov v lesnom poraste č. 350 zvanom „Za huru“, parcelné číslo 1587/1 zapísanom v liste vlastníctva č. 2782 ako lesný pozemok bez platného povolenia na výrub a zber drevnej hmoty odcudzila po predchádzajúcej ťažbe časti stromov buk o celkovom objeme 0,085 m3, čím takto pre XXXXX republiky š.p. Banská Bystrica, Nám. SNP č. 8 odštepný závod XXXXX, Obrancov mieru č. 6, IČO: XXXXX spôsobila škodu vo výške 0,95 eur

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením policajného orgánu Obvodného oddelenia PZ Kurov zo dňa 18.09.2013 sp. zn. XXXXX bolo obvinenej XXXXX vznesené obvinenie pre prečin krádeže podľa § 212 ods. 2, písm. d/ Trestného zákona  pre skutok, ktorý je uvedený vo výrokovej časti tohto uznesenia.

	Vyšetrovanie predmetnej trestnej veci bolo policajným orgánom OO PZ v Bardejove ukončené dňa 15.11.2013 a vyšetrovací spis bol predložený Okresnej prokuratúre v Bardejove  s návrhom na ďalšie konanie.
                                                                                                    
	Preskúmaním na vec sa vzťahujúceho vyšetrovacieho spisu bolo skúmané, či nie sú splnené podmienky na postup prokurátora podľa § 216 Trestného poriadku.
 
	Vo svojej výpovedi dňa 30.10.2013 sa obvinená XXXXX v celom rozsahu priznala k spáchaniu skutku, ktorý sa jej kladie za vinu. Obvinená svoje konanie oľutovala a súhlasila s prípadným postupom podľa § 216 Trestného poriadku. Vzhľadom k tomu, že obvinená škodu v plnej výške uhradila poškodenému, poškodený si nenárokoval náhradu škody.

	Z obsahu vyšetrovacieho spisu je zrejmé, že obvinená XXXXX doposiaľ nebola súdne trestaná a taktiež nemá žiaden záznam vo výpise evidencie priestupkov.

	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenie na jej náhradu, a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Podľa ustanovenia § 212 ods. 2, písm. d/ Trestného zákona je  stanovená trestná sadzba odňatia slobody  až na dva roky.

	Na základe vyššie uvedených skutočností bolo zistené, že obvinená XXXXX sa ku skutku, ktorý je jej kladený za vinu priznala a nie sú pochybnosti, že svoje priznanie vykonala slobodne, vážne a zrozumiteľne. Svoje konanie oľutovala. Vzhľadom na vyššie uvedené, na kladnú charakteristiku obvinenej, doterajším životom preukázala, že rozhodnutie podľa ustanovenia § 216 Trestného poriadku možno považovať za postačujúce.

	Z uvedených dôvodov bolo preto rozhodnuté tak, ako je to uvedené vo výrokovej časti tohto uznesenia.

	Podľa ustanovenia § 216 ods. 2 Trestného poriadku bola obvinenej XXXXX určená skúšobná doba v trvaní 1 /jedného/ roka, ktorá je primeraná a ktorá začína právoplatnosťou uznesenia o podmienečnom zastavení trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viktor Tomáš
prokurátor